Koodia Suomesta

Koodia Suomesta ry on voittoa tavoittelematon yhdistys ja ohjelmistoalan toimijoiden yhteisö, jonka tehtävänä on rakentaa suomalaista yhteiskuntaa ja edistää ohjelmistokehityksen arvostusta Suomessa ja ulkomailla.
Koodia Suomesta ry perustettiin vuonna 2015 Koodia Suomesta -merkin kampanjointia varten, mutta se on kehittynyt suomalaisen ohjelmistoalan riippumattomaksi äänenkannattajaksi. Yhdistyksen jäsenkuntaan kuuluu noin 250 yritystä ja yhteisöä. Yhdistyksen hallituksen puheenjohtaja on Janne Kalliola.
Historia.
Ohjelmistotalo Vincit Oy lanseerasi Koodia Suomesta -tunnuksen tammikuussa 2015. Tunnuksen tarkoituksena oli viestiä siitä, että tunnusta käyttävä yritys teettää ohjelmointityönsä Suomessa ja maksaa veronsa Suomeen. Tunnuksella haluttiin kiinnittää huomiota ohjelmointityön alkuperään ja nostaa suomalaisen ohjelmointityön arvostusta vastapainona trendille, jossa ohjelmistotyö ulkoistetaan halvimpien työvoimakustannusten maihin. Aluksi tunnusta tarjottiin ilmaiseksi kaikille suomalaisille ohjelmistoyrityksille. Kolmessa kuukaudessa mukaan liittyi yli 260 yritystä.
Tunnuksen saaman suuren suosion vuoksi nousi tarve erottaa tunnus sen alulle panneesta ohjelmistotalosta ja luoda tunnukselle riippumaton taustajärjestö. Koodia Suomesta ry perustettiin tunnuksen taustajärjestöksi heinäkuussa 2015. Yhdistyksen perustajajäseniin kuuluivat muun muassa Vincitin perustaja Mikko Kuitunen ja Vincitin silloinen teknologiajohtaja Pasi Kovanen. Koodia Suomesta -yhdistyksen puheenjohtaja, ohjelmistotalo Exoven perustaja ja kasvujohtaja Janne Kalliola on myös ollut mukana yhdistyksessä alusta asti, ensin hallituksen jäsenenä ja vuodesta 2016 lähtien hallituksen puheenjohtajana.
Vuosien varrella Koodia Suomesta -yhdistyksen toiminta on vakiintunut ja laajentunut.
Toiminta.
Koodia Suomesta ry järjestää jäsenistölleen erilaisia tapahtumia ja verkostoitumismahdollisuuksia, kuten kuukausittaisia webinaareja. Lisäksi yhdistys tarjoaa jäsenetuja, joiden avulla jäsenorganisaatiot voivat kehittää toimintaansa, kasvattaa kilpailukykyään ja täydentää henkilöstölleen tarjoamiaan etuja.
Koodia Suomesta ry tekee yhteistyötä erilaisten yhteiskunnallisten toimijoiden kanssa ja pyrkii vaikuttamaan ohjelmistoalalle ajankohtaisiin asioihin muun muassa lausuntoja antamalla. Yhdistys on ollut aktiivisesti mukana esimerkiksi TIEKEn Green ICT -hankkeessa.
Koodia Suomesta -merkki.
Koodia Suomesta ry:n yritysjäsenet saavat jäseneksi liittyessään Koodia Suomesta -merkin käyttöoikeuden. Merkin tarkoituksena on auttaa tunnistamaan Suomessa kehitetyt ja valmistetut ohjelmistotuotteet ja -palvelut. Yritysjäsenten tulee täyttää merkin kriteerit joko tuotteiden tai palveluiden osalta.
Merkin käyttöoikeus myönnetään hakemuksesta yrityksille, joiden Suomessa kehitetyn ohjelmistotuotteen kotimaisuusaste on vähintään 80 prosenttia valmistusarvosta tai joiden kaikille Suomessa sijaitseville asiakkaille toimitettujen ohjelmistokehityspalveluiden kotimaisuusaste on vähintään 80 prosenttia valmistusarvosta. Merkki on voimassa vuoden kerrallaan.
Koodia Suomesta -hiilineutraaliusmerkki.
Vuonna 2022 Koodia Suomesta ry perusti ohjelmistoalan hiilineutraaliusmerkin, jonka avulla alan yritykset voivat osoittaa toimivansa hiilineutraalisti. Hiilineutraaliusmerkin tarkoituksena on kiinnittää huomiota ICT-alan kasvaneisiin päästöihin ja kannustaa ohjelmistoalan yrityksiä kohti ekologisempaa toimintaa. Hiilineutraaliusmerkkiä voivat hakea kaikki yhdistyksen varsinaiset jäsenet eli yritysjäsenet. Merkin hakeminen edellyttää hiilijalanjäljen laskentaa, minimointia ja kumoamista vuosittain.
Suomalaisen koodin päivä.
Koodia Suomesta on lanseerannut Suomalaisen koodin päivän, jota vietetään vuosittain 11. lokakuuta. Suomalaisen koodin päivällä juhlitaan suomalaista ohjelmistoalan osaamista ja sitä, että ala on Suomessa merkittävä työllistäjä. Samalla muistutetaan siitä, että ohjelmistoalalle tarvitaan monenlaisia ihmisiä ja että ohjelmistoalan yrityksiä on kaiken kokoisia ja ympäri Suomen.
Suomalaisen koodin päivää vietetään 11.10., koska kyseinen päivämäärä on mahdollista ilmoittaa binäärisillä luvuilla eli ykkösillä tai nollilla.
Suomalaisen koodin päivälle sijoittuvat Nörttilive-tapahtuma sekä Suomalaisen koodin edistäjän palkinnon jakaminen.
Suomalaisen koodin edistäjä -palkinto.
Koodia Suomesta jakaa vuosittain Suomalaisen koodin edistäjä -palkinnon (kutsuttu myös nimellä Suomalaisen koodin suurlähettiläs -palkinto) henkilölle tai yhteisölle, joka on ansiokkaasti edistänyt suomalaista ohjelmistoalaa.
Palkinnon saaja julkistetaan vuosittain Suomalaisen koodin päivänä 11.10.
Suomalaisen koodin edistäjä -palkinnolla palkitut: